OKRESNÁ PROKURATÚRA ŽILINA 
Moyzesova 20, 011 56 Žilina 1

Číslo: 4 Pv 3/15/5511	Žilina 18.12.2015 
EEČ: 2-43-4169-2015

U Z N E S E N I E

Trestná vec:	obv. XXXXX 
Trestný čin:	Prečin Zanedbanie povinnej výživy podľa § 207 odsek 1 Trestného zákona číslo 300/2005 Zbierky zákonov v znení zákona číslo 1/2014 Zbierky zákonov 
Rozhodol: 	prokurátorka Okresnej prokuratúry Žilina 
Podľa § 215 odsek 1 písmeno d (§ 9 odsek 1 písmeno d) Trestného poriadku zastavujem trestné stíhanie obvineného:  
XXXXX
dátum narodenia: XXXXX
miesto narodenia: XXXXX 
rodné priezvisko: XXXXX
trvalé bydlisko: XXXXX XXXXX, Slovensko
väzba: nie
ktorý je trestne stíhaný pre trestný čin:
- Prečin Zanedbanie povinnej výživy podľa § 207 odsek 1 Trestného zákona číslo 300/2005 Zbierky zákonov v znení zákona číslo 1/2014 Zbierky zákonov 

na tom skutkovom základe, že:
ako otec XXXXX, nar. XXXXX a XXXXX, nar. XXXXX, voči ktorým mal zákonnú vyživovaciu povinnosť vyplývajúcu mu zo zákona o rodine a z rozsudku Okresného súdu v XXXXX č.k. XXXXX zo dňa 04.10.2013, právoplatného a vykonateľného dňa 18.10.2013, ktorým bol zaviazaný platiť výživné na XXXXX vo výške 40,-Eur mesačne a na XXXXX vo výške 60,-Eur mesačne, s účinnosťou od 01.07.2013, a to vždy do 15. dňa v mesiaci vopred k rukám matky XXXXX, trvalé bydlisko XXXXX, XXXXX, prechodné bydlisko ul. XXXXX XXXXX XXXXX, si túto svoju vyživovaciu povinnosť riadne neplnil v období od 01.07.2013 do 19.05.2014, pričom v tomto období bol vedený v evidencii uchádzačov o zamestnanie a nepoberal dávky v hmotnej núdzi a príspevky, avšak za obdobie od 01.07.2013 do 31.12.2013 mal vyplatené dávky v nezamestnanosti v celkovej výške 2.119,60 Eur, z ktorých mohol platiť výživné na deti, v dôsledku čoho dlhoval XXXXX na výživnom na obidve deti za obdobie od 01.07.2013 do 31.12.2013 sumu v celkovej výške 600,-Eur,   
lebo trestné stíhanie je neprípustné, proti tomu, kto zomrel alebo bol vyhlásený za mŕtveho.  
 
Odôvodnenie:
Uznesením policajta OO PZ XXXXX sp. zn. XXXXX zo dňa 02.01.2015 bolo podľa § 199 ods. 1 Tr. poriadku začaté trestné stíhanie a zároveň podľa § 206 ods. 1 Tr. poriadku vznesené obvinenie XXXXX pre prečin zanedbania povinnej výživy podľa § 207 ods. 1 Tr. zákona na tom skutkovom základe, ako je to uvedené v predmetnom uznesení. 

	Preskúmaním vyšetrovacieho spisu sp. zn. XXXXX som zistila, že vo veci bol vykonaný výsluch svedkyne poškodenej XXXXX a ďalej boli do spisu zabezpečené nasledovné listinné dôkazy – zápisnica o trestnom oznámení, rozsudok o výživnom, správy k príjmovým a majetkovým pomerom obvineného, správa ÚPSVR XXXXX, pracovisko XXXXX na poškodenú, správy o povesti obvineného, odpis registra trestov obvineného a úmrtný list obvineného.  
 
Svedkyňa poškodená XXXXX vo svojej výpovedi uviedla, že obvinený si od júla 2013 naďalej riadne neplní vyživovaciu povinnosť na ich dve deti v zmysle rozsudku o výživnom. Dcéra XXXXX navštevuje ZŠ v XXXXX a syn XXXXX navštevuje SOU XXXXX. S deťmi žije u svojich rodičov. Je zamestnaná, deti núdzou netrpia. O obvinenom nemá žiadne poznatky, jeho rodičia oznámili na polícii jeho nezvestnosť. Obvinený iným spôsobom v tomto období na výživné neprispel, ani ich nekontaktoval. Jeho rodičia deťom poslali darčeky na meniny, narodeniny a Vianoce. 

Z rozsudku Okresného súdu v XXXXX č.k. XXXXX zo dňa 04.10.2013, právoplatného a vykonateľného dňa 18.10.2013, vyplýva, že obvinený XXXXX bol zaviazaný platiť výživné na XXXXX vo výške 40,-Eur mesačne a na XXXXX vo výške 60,-Eur mesačne, s účinnosťou od 01.07.2013, a to vždy do 15. dňa v mesiaci vopred k rukám matky XXXXX.

Zo správy ÚPSVR XXXXX, pracovisko XXXXX na poškodenú XXXXX vyplýva, že v novembri 2014 požiadala o náhradné výživné. Poškodená nepoberala dávky v hmotnej núdzi a príspevky. 

Zo správ k príjmovým a majetkovým pomerom obvineného XXXXX vyplýva, že nebol zapísaný v živnostenskom registri. Obvinený bol vedený ako uchádzač o zamestnanie v období od 01.07.2013 do 08.06.2014. Počas evidencie vykonával zárobkovú činnosť na dohodu od 24.09.2013 do 14.11.2013 a od 11.03.2014 pracoval na dohodu dva dni a viac do práce nenastúpil. Nepoberal dávky v hmotnej núdzi a príspevky. Obvinený nebol vlastníkom nehnuteľnosti. Za obdobie od 01.07.2013 do 31.12.2013 mal vyplatené dávky v nezamestnanosti v celkovej výške 2.119,60 Eur. V sledovanom období nepoberal nemocenské dávky ani dôchodok. 

Zo správ o povesti obvineného vyplýva, že obvinený nebol priestupkovo postihnutý. Z odpisu registra trestov obvineného vyplýva, že nemal žiadny záznam v registri trestov.

Z úmrtného listu vydaného Obecným úradom v XXXXX, okr. XXXXX, XXXXX, vyplýva, že obvinený XXXXX zomrel dňa 19.05.2014 v XXXXX, pričom deň smrti bol určený na základe právoplatného rozsudku Okresného súdu XXXXX č. k. XXXXX zo dňa 25.08.2015. 

Prečinu zanedbania povinnej výživy podľa § 207 ods. 1 Tr. zákona sa dopustí ten, kto najmenej tri mesiace v období dvoch rokov neplní čo aj z nedbanlivosti zákonnú povinnosť vyživovať alebo zaopatrovať iného. Z hľadiska zavinenia môže byť tento prečin spáchaný úmyselne alebo z nedbanlivosti, pričom na naplnenie znakov uvedeného prečinu postačí zavinenie z nedbanlivosti.

Podľa § 215 ods. 1 písm. d) Tr. poriadku prokurátor zastaví trestné stíhanie, ak je trestné stíhanie neprípustné podľa § 9.

Podľa § 9 ods. 1 písm. d) Tr. poriadku trestné stíhanie nemožno začať,  a ak už bolo začaté, nemožno v ňom pokračovať a musí byť zastavené, proti tomu, kto zomrel alebo bol vyhlásený za mŕtveho.  

Vzhľadom na to, že obvinený XXXXX bol vyhlásený za mŕtveho, je ďalšie vedenie trestného stíhania proti obvinenému neprípustné, a preto som rozhodla o zastavení trestného stíhania tak, ako je to uvedené vo výrokovej časti tohto uznesenia.  
Poučenie:
Proti tomuto uzneseniu je prípustná sťažnosť, ktorú možno podať u prokurátora okresnej prokuratúry do troch dní od oznámenia uznesenia. Sťažnosť má odkladný účinok. 

Mgr. Andrea Jančová 
prokurátorka